See jäär saab kevadel juba nelja aastaseks. Meie võtsime ta endale eelmise aasta kevadel, kui vahetasime ta meil eelnevalt kasutusel olnud jäära vastu. Leidsime ta ajalehekuulutuse peale paarikümne kilomeetri kauguselt. Jääral on pidev võimuvõitlus sikupoiss Mikuga. Kui nad kokku satuvad, siis Miku jääb küll selgelt alla, kuid ta on nii kangekaelne, et ei saa sellest aru. Eelmisel aastal tulid nad ühel õhtul karjamaalt, mõlemal pead verised. Samuti on neil rumal komme teineteisega läbi neid  lahutava seina kakelda. Lammas ja kits on nii lähedased liigid, et vaatamata asjaolule, et nad loomulikul teel omavahel järglasi ei tohiks saada, tunnevad nad teise liigi emaste innaaja ära. Üle-eelmisel aastal, kui meie jäär oli väiksem ja nõrgem, oli Miku segamine probleemiks. Õnneks olid nad öösiti eraldi.